送趙守備解南漳赴湖北倉
作者：陳淳
朝代：宋

paragraphs: 前年邦人迎公來，人人喜公來何暮。
今年邦人送公去，人人恨公去何遽。
公在南漳甫三年，仁政率起百年慕。
在民條目皆可書，及人惠愛何勝數。
農歌田野士歌學，工歌市廛商歌路。
攀轅無願以公歸，斷鞅必欲留公住。
天子愛民南北均，豈暇私漳一隅故。
命公乘軺使荆湖，歷訪民瘼清民蠹。
况曰古來用武地，直瞰中原正門戶。
英才分布豈偶然，籌畫端爲恢拓具。
北視敵衆紛蠢蠢，義槩寧無激衷素。
挽河洗兵特餘功，不日入爲聖明輔。
沃心迪德文太平，上窺周召參伊傅。
鯫生忝出陶鎔下，日望清光日以阻。
闔門惟知自好修，何敢越分求攀附。
竊幸斯道有主盟，用舍行藏無所與。